Ehdotuksen tärkeimpänä tavoitteena on laajentaa Euroopan ympäristötilinpidon soveltamisalaa, jotta voidaan tarjota parempaa tietoa Euroopan vihreän kehityksen ohjelman edistämiseksi. Ohjelma on kasvustrategia, jonka tavoitteena on tehdä EU:sta oikeudenmukainen ja vauras yhteiskunta, jonka talous on moderni, resurssitehokas ja kilpailukykyinen.

Euroopan ympäristötilinpidosta 6 päivänä heinäkuuta 2011 annetussa Euroopan parlamentin ja neuvoston asetuksessa (EU) N:o 691/2011, vahvistetaan yhteiset puitteet Euroopan ympäristötilinpidon tietojen keruuta, laadintaa, toimittamista ja arviointia varten. Sitä muutettiin asetuksella (EU) N:o 538/2014. Asetus kattaa kuusi moduulia: päästöjä ilmaan koskevat tilit, toimialoittaiset ympäristöön liittyvät verot, kansantalouden materiaalivirtatilit, ympäristönsuojelumenoja koskevat tilit, ympäristöliiketoimintaa koskevat tilit sekä fyysisiä energiavirtoja koskevat tilit.

Asetuksen 10 artiklassa luetellaan uusia ympäristötilinpitomoduuleja, joita voidaan ottaa käyttöön komission ehdotusten perusteella, mukaan lukien tässä ehdotuksessa olevat kolme uutta moduulia. Nämä kolme moduulia sisältyvät myös ympäristötilinpitoa koskevaan eurooppalaiseen strategiaan vuosille 2019–2023, jota Euroopan tilastojärjestelmää käsittelevä komitea tuki. Asetuksen 4 artiklassa säädetään, että komission on testattava uusien ympäristötilinpitomoduulien käyttöönoton toteutettavuus vapaaehtoisten, jäsenvaltioiden toteuttamien pilottitutkimusten kautta. Näin ollen kolmesta ehdotetusta moduulista on tehty useita pilottitutkimuksia, joilla on testattu tietojen kokoamisen toteutettavuutta. Metsätilinpidon sekä ympäristötukien ja vastaavien tulonsiirtojen osalta jotkin jäsenvaltiot jo keräävät ja raportoivat vapaaehtoisesti vuosittaiset tiedot komissiolle (Eurostatille). Ympäristötilinpidon tilien laatimiseen käytetään olemassa olevia tietoja. Olemassa olevista tiedonkeruista saatavien tietojen käyttöä parannetaan.

•Yhdenmukaisuus unionin muiden politiikkojen kanssa

Ympäristötilinpidon avulla yhdistetään taloutta ja ympäristöä koskevia tietoja, jotta voidaan analysoida ympäristön vaikutusta talouteen ja talouden vaikutusta ympäristöön. Tässä ehdotuksessa tuotetaan tietoja Euroopan vihreän kehityksen ohjelmaa varten, jotta talouspolitiikkaan voidaan sisällyttää ekologisen kestävyyden näkökohdat. Lisäksi tämän asetuksen mukaisesti tuotetuilla tiedoilla edistetään talouspolitiikan EU-ohjausjakson ympäristöystävällisiä aloitteita, valtavirtaistetaan kestävää kehitystä kaikessa EU:n politiikassa ja seurataan YK:n kestävän kehityksen Agenda 2030 -toimintaohjelman toteutumista. Metsätilinpitoa koskeva ehdotus on ilmasto- ja metsävaroja koskevan politiikan mukainen. Osana Euroopan vihreän kehityksen ohjelmaa komissio esitteli EU:n uuden metsästrategian 2030 yhtenä lippulaiva-aloitteistaan. Siinä tunnustetaan metsien keskeinen ja monitoiminnallinen rooli sekä metsätalouden (ja koko metsäpohjaisen arvoketjun) rooli kestävän ja ilmastoneutraalin talouden saavuttamisessa vuoteen 2050 mennessä sekä elinvoimaisten ja vauraiden maaseutualueiden säilyttämisessä. Komissio ilmoitti myös vuonna 2023 annettavasta metsien seurantaa ja strategista suunnittelua koskevasta lainsäädäntöaloitteesta. Metsätilinpitomoduuli tukee vuoteen 2030 ulottuvaa EU:n metsästrategiaa ja tulevaa metsien seurantaa koskevaa aloitetta sekä yhdistää metsäpolitiikan ilmasto-, energia- ja biotalouspolitiikkoihin. Ekosysteemitilinpitomoduulin avulla tuotetaan tietoa kuvailemaan edistymistä yhdessä vuoteen 2030 ulottuvan yleisen unionin ympäristöalan toimintaohjelman kuudesta ensisijaisesta tavoitteesta: luonnon monimuotoisuuden suojeleminen, säilyttäminen ja ennallistaminen sekä luonnonpääoman parantaminen. Moduulin avulla edistetään myös vuoteen 2030 ulottuvaan EU:n biodiversiteettistrategiaan kuuluvan EU:n luonnon ennallistamissuunnitelman täytäntöönpanon seurantaa. Taloudelliset välineet, kuten ympäristötuet, joilla vähennetään saastumista ja hallinnoidaan luonnonvaroja, ovat yhä tärkeämpiä EU:n ympäristöpolitiikan välineitä, minkä vuoksi lisätietojen saaminen niiden käytöstä ja tehokkuudesta on erittäin merkittävää. Ympäristötukia ja vastaavia tulonsiirtoja koskeva moduuli auttaa seuraamaan Euroopan vihreän kehityksen ohjelman täytäntöönpanoa. Tähän sisältyy kansallisten talousarvioiden viherryttäminen, ympäristölle tosiasiallisesti aiheutuvista kustannuksista tiedottaminen, EU:n energiasiirtymän ja vuoden 2030 ilmastotavoitteiden tukeminen sekä uusiutuvaa energiaa, luonnon monimuotoisuutta, jätehuoltoa ja kiertotaloutta koskevien politiikkojen toteuttaminen. Asetuksessa (EU) N:o 549/2013 vahvistetaan Euroopan kansantalouden tilinpitojärjestelmän nykyinen versio, ja Euroopan ympäristötilinpidossa olisi viitattava tähän versioon.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta

Ehdotuksen oikeusperusta on Euroopan unionin toiminnasta tehdyn sopimuksen 338 artiklan 1 kohta. Parlamentti ja neuvosto hyväksyvät tavallisen lainsäätämisjärjestyksen mukaisesti toimenpiteet, joilla varmistetaan sellaisten tilastojen tuottaminen, joiden avulla EU voi hoitaa tehtävänsä. Tilastojen on täytettävä tietyt puolueettomuutta, luotettavuutta, objektiivisuutta, tieteellistä riippumattomuutta, kustannustehokkuutta ja tilastosalaisuutta koskevat vaatimukset aiheuttamatta kohtuutonta rasitetta yrityksille, viranomaisille tai kansalaisille.

Tämän ehdotuksen tavoitteena on varmistaa ympäristötilinpidon kansainvälinen vertailukelpoisuus laajentamalla asetuksen (EU) N:o 691/2011 soveltamisalaa 10 artiklassa lueteltuihin lisämoduuleihin. Artiklassa säädetään nimenomaisesti uusien moduulien lisäämisestä ja esitetään ehdokasluettelo. Luettelon kolme ensimmäistä moduulia on jo lisätty asetuksella (EU) N:o 538/2014.

•Toissijaisuusperiaate (jaetun toimivallan osalta)

Toissijaisuusperiaatetta sovelletaan siltä osin kuin ehdotus ei kuulu EU:n yksinomaiseen toimivaltaan.

EU:n tason toimet ovat perusteltuja monista syistä. Euroopan tilastojen on oltava vertailukelpoisia jäsenvaltioiden välillä ja niistä tulee voida johtaa EU:n kokonaismäärät jäsenvaltioiden kokonaismääristä. Ympäristö on luonteeltaan ja laajuudeltaan rajat ylittävää. Joillakin ympäristötilinpidon käyttötarkoituksilla on EU:ta laajempi ulottuvuus, kuten YK:n kestävän kehityksen tavoitteiden saavuttaminen, joten EU:n on sovellettava maailmanlaajuisia standardeja.

Ehdotettu säädös koskee ETA-sopimuksen soveltamisalaan kuuluvaa alaa, minkä vuoksi se olisi ulotettava koskemaan Euroopan talousaluetta.

•Suhteellisuusperiaate